DEĊIŻJONI TAL-KUNSILL
tal-11 ta’ Ġunju 2007
li temenda d-Deċiżjoni 2004/585/KE li tistabbilixxi l-Kunsilli Konsultattivi Reġjonali taħt il-Politika Komuni dwar is-Sajd
(2007/409/KE)
IL-KUNSILL ta’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 37 tiegħu,
Wara li kkunsidra l-proposta mill-Kummissjoni,
Wara li kkunsidra l-opinjoni tal-Parlament Ewropew,
Billi:
(1)
Ir-Regolament tal-Kunsill (KE) Nru 2371/2002 ta’ l-20 ta’ Diċembru 2002 dwar il-konservazzjoni u l-isfruttar sostenibbli ta’ riżorsi tas-sajd skond il-Politika Komuni dwar is-Sajd (1) u partikolarment l-Artikoli 31 u 32 tiegħu, jipprovdu għal forom ġodda ta’ parteċipazzjoni mill-partijiet interessati tal-Politika Komuni dwar is-Sajd permezz tat-twaqqif ta’ Kunsilli Konsultattivi Reġjonali.
(2)
Id-Deċiżjoni 2004/585/KE (2) tiddefinixxi qafas komuni li għandu jimxi miegħu kull Kunsill Konsultattiv Reġjonali.
(3)
L-Artikolu 9 tad-Deċiżjoni 2004/585/KE jipprovdi biex tingħata għajnuna finanzjarja mill-Komunità lill-Kunsilli Konsultattivi Reġjonali sabiex ikun żgurat it-tħaddim effettiv tagħhom, kif ukoll biex jiġu koperti l-ispejjeż tat-traduzzjoni u ta’ l-interpretazzjoni.
(4)
Il-Kunsilli Konsultattivi Reġjonali joffru pariri dwar il-Politika Komuni dwar is-Sajd lill-Kummissjoni u lill-Istati Membri u jiżguraw involviment effettiv tal-partijiet interessati, li huwa wieħed mill-pilastri essenzjali tal-Politika Komuni dwar is-Sajd riformata u prerekwiżit tal-governanza tajba.
(5)
Il-Kunsilli Konsultattivi Reġjonali għandhom għalhekk jitqiesu bħala korpi li għandhom għan ta’ interess Ewropew ġenerali fit-tifsira ta’ l-Artikolu 162(b) tar-Regolament tal-Kummissjoni (KE, Euratom) Nru 2342/2002 tat-23 ta’ Diċembru 2002 li jippreskrivi regoli ddettaljati għall-implimentazzjoni tar-Regolament tal-Kunsill (KE, Euratom) Nru 1605/2002 fuq ir-Regolamenti Finanzjaru li jgħodd għall-baġit ġenerali tal-Komunitajiet Ewropej (3).
(6)
Jeħtieġ li l-Kunsilli Konsultattivi Reġjonali jingħataw stabilità finanzjarja billi jiġu pprovduti b’finanzjament suffiċjenti u permanenti sabiex ikomplu jwettqu effettivament ir-rwol konsultattiv tagħhom fi ħdan il-Politika Komuni dwar is-Sajd.
(7)
Sabiex tiġi simplifikata l-ġestjoni tal-finanzjament Komunitarju li jirċievu l-Kunsilli Konsultattivi Reġjonali, jeħtieġ li jkun hemm strument finanzjarju wieħed sabiex jiġu koperti l-ispejjeż kollha.
(8)
Fid-dawl ta’ l-għajnuna finanzjarja tal-Komunità allokata lill-Kunsilli Konsultattivi Reġjonali, huwa importanti li l-Kummissjoni, minbarra l-kontrolli ta’ verifika (awditjar), għandha tkun tista’ tiċċekkja f’kull ħin li l-Kunsilli Konsultattivi Reġjonali jkunu qed joperaw f’konformità mal-ħidmiet assenjati lilhom.
(9)
Id-Deċiżjoni 2004/585/KE għandha għalhekk tiġi emendata skond dan.
IDDEĊIEDA KIF ĠEJ:
Artikolu 1
Id-Deċiżjoni tal-Kunsill Nru 2004/585/KE hija b’ dan emendata kif ġej:
1)
L-Artikolu 9 għandu jinbidel b’dan li ġej:
“Artikolu 9
Il-Finanzjament
1. Kunsill Konsultattiv Reġjonali li jkun kiseb personalità ġuridika jista’ japplika għall-għajnuna finanzjarja Komunitarja bħala korp li għandu għan ta’ interess Ewropew ġenerali skond it-tifsira ta’ l-Artikolu 162(b) tar-Regolament tal-Kummissjoni (KE, Euratom) Nru 2342/2002 tat-23 ta’ Diċembru 2002 li jippreskrivi regoli ddettaljati għall-implimentazzjoni tar-Regolament tal-Kunsill (KE, Euratom) Nru 1605/2002 fuq ir-Regolament Finanzjaru li jgħodd għall-baġit ġenerali tal-Komunitajiet Ewropej (*).
2. Il-Kummissjoni għandha tiffirma ftehim ta’ għotja ma’ kull Kumitat Konsultattiv Reġjonali sabiex jiġu koperti l-ispejjeż amministrattivi, inkluż l-ispejjeż ta’ traduzzjoni u interpretazzjoni skond l-Anness II.
(*) ĠU L 357, 31.12.2002, p. 1. Ir-Regolament kif emendata l-aħħar bir-Regolament (KE, Euratom) Nru 478/2007 (ĠU L 111, 28.4.2007, p. 13).”" 						
2)
għandu jiddaħħal l-Artikolu 9a li ġej:
“Artikolu 9a
Verifiki tal-Kummissjoni
Il-Kummissjoni tista’ twettaq il-verifiki kollha li tqis meħtieġa sabiex tiżgura l-konformità mal-ħidmiet assenjati mir-Regolament (KE) Nru 2371/2002 u d-Deċiżjoni lill-Kunsilli Konsultattivi Reġjonali.”;
3)
l-Anness III għandu jinbidel bl-Anness hawn mehmuz.
Artikolu 2
Din id-Deċiżjoni għandha tidħol fis-seħħ fis-seba’ jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Magħmul fil Lussemburgu, 11 ta’ Ġunju 2007.